मियामी. निकोला कुन अपने देश के स्पेनिश खिलाड़ी राफेल नडाल के बाद यहां मियामी ओपन टेनिस टूर्नामेंट में एटीपी वर्ल्ड टूर मैच जीतने वाले सबसे युवा स्पेनिश खिलाड़ी बन गये हैं जबकि महिलाओं में नंबर वन सिमोना हालेप ने पसीना बहाकर तीसरे दौर में प्रवेश कर लिया है. पुरूष एकल में कुन ने डारियन किंग को 7-6 6-4 से पराजित किया. विश्व में 211वीं रैंक के कुन 16 बार के ग्रैंड स्लेम चैंपियन नडाल के बाद स्पेन के सबसे युवा खिलाड़ी हैं जिन्हें एटीपी टूर के किसी मैच में जीत मिली है. उनसे पहले वर्ष 2004 में नडाल ने 17 वर्ष की आयु में यह उपलब्धि दर्ज की थी. आस्ट्रिया में जन्मे कुन ने इसे अपने लिये विशेष जीत बताया है. मंगलवार को 18 साल के हुये स्पेनिश खिलाड़ी ने गत जुलाई जर्मनी के ब्रॉनश्वेग में अपना पहला चैलेंजर टूर खिताब जीता था. वर्तमान में दुनिया के शीर्ष 40 खिलाड़ियों में सात स्पेन के हैं. अन्य मैच में आस्ट्रेलिया के थनासी कोकिनाकिस ने फ्रांस के कैल्विन हेमरी को लगातार सेटों में 6-1 6-2 से हराकर दूसरे दौर में जगह बनाई जहां उनका मुकाबला रोजर फेडरर से होगा.